Document ID: 32009D0414

РЕШЕНИЕ НА СЪВЕТА
от 27 април 2009 година
относно наличието на прекомерен дефицит във Франция
(2009/414/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 104, параграф 6 от него,
като взе предвид препоръката на Комисията,
като взе предвид съображенията, представени от Франция,
като има предвид, че:
(1)
Съгласно член 104 от Договора държавите-членки трябва да избягват прекомерен държавен дефицит.
(2)
Пактът за стабилност и растеж се основава на целта за осигуряване на стабилни публични финанси като средство за засилване на предпоставките за ценова стабилност и висок и устойчив растеж, благоприятстващ създаването на трудова заетост.
(3)
Процедурата при прекомерен дефицит (ППД) съгласно член 104 от Договора, уточнена в Регламент (ЕО) № 1467/97 на Съвета от 7 юли 1997 г. за определяне и изясняване на прилагането на процедурата при прекомерен дефицит (1), която е част от Пакта за стабилност и растеж, предвижда решение за наличието на прекомерен дефицит. Протоколът относно процедурата при прекомерен дефицит, приложен към Договора, определя допълнителни разпоредби, свързани с прилагането на ППД. С Регламент (ЕО) № 3605/93 на Съвета (2) се определят подробни правила и дефиниции за прилагането на разпоредбите от горепосочения протокол.
(4)
Реформата на Пакта за стабилност и растеж от 2005 г. има за цел да засили неговата ефективност и икономическа основа, както и да се запази устойчивостта на публичните финанси в дългосрочен план. По-специално тя има за цел да се гарантира, че икономическият и бюджетният контекст са взети изцяло предвид при всеки етап от ППД. По този начин Пактът за стабилност и растеж осигурява рамката на държавните политики за бързо възстановяване на стабилното състояние на бюджета, като в същото време отчита икономическата ситуация.
(5)
В член 104, параграф 5 от Договора се изисква Комисията да изпрати становище до Съвета, ако тя счита, че в дадена държава-членка съществува или може да възникне прекомерен дефицит. Като взе предвид доклада си в съответствие с член 104, параграф 3 и становището на Икономическия и финансов комитет в съответствие с член 104, параграф 4, Комисията счита, че във Франция е налице прекомерен дефицит. Въз връзка с това Комисията изпрати становище до Съвета по отношение на Франция на 24 март 2009 г. (3).
(6)
В член 104, параграф 6 от Договора се предвижда Съветът, преди да реши след цялостна оценка дали е налице прекомерен дефицит, да разгледа всички съображения, които заинтересованата държава-членка желае да представи. В случая с Франция цялостната оценка води до следните заключения.
(7)
Съгласно предоставените от френските органи на 6 февруари 2009 г. данни дефицитът на консолидирания държавен бюджет на страната е достигнал 3,2 % от БВП през 2008 г. (4), превишавайки по този начин референтната стойност от 3 % от БВП. В доклада на Комисията по силата на член 104, параграф 3 се посочва, че дефицитът е бил близо до референтната стойност от 3 % от БВП, но че надвишаването ѝ не може да бъде определено като извънредно по смисъла на Договора и на Пакта за стабилност и растеж. БВП е нараснал през 2008 г. с 0,7 % след увеличаване с 2,2 % през 2007 г. Превишаването на референтната стойност не може да се счита за временно явление. Според междинната прогноза от януари 2009 г. на службите на Комисията се очаква дефицитът на консолидирания държавен бюджет да достигне 5,4 % от БВП през 2009 г., като при запазване на политиката той ще намалее незначително през 2010 г., достигайки 5 % при постепенното намаляване на въздействието върху бюджета на плана за възстановяване. Следователно критерият за дефицита в Договора не е изпълнен.
(8)
Съгласно член 2, параграф 4 от Регламент (ЕО) № 1467/97 „съответните фактори“ могат да бъдат взети предвид при етапите, водещи до вземане на решение на Съвета за наличието на прекомерен дефицит в съответствие с член 104, параграф 6, само ако дефицитът изпълнява изцяло двойното условие - да се приближава до референтната стойност и превишението над тази стойност да е временно. В случая с Франция това двойно условие не е изпълнено. Следователно съответните фактори не са взети предвид при етапите, водещи до настоящото решение,
ПРИЕ НАСТОЯЩОТО РЕШЕНИЕ:
Член 1
От цялостната оценка следва, че във Франция е налице прекомерен дефицит.
Член 2
Адресат на настоящото решение е Френската република.
Съставено в Люксембург на 27 април 2009 година.

Labels: 2
18